b'\n_START_ARTICLE_\nKatarina Kresal\n_START_SECTION_\n\xc5\xbdivljenjepis\n_START_PARAGRAPH_\nMaturirala je na Gimnaziji Be\xc5\xbeigrad v Ljubljani in se zatem vpisala \xc5\xa1tudij na Pravni fakulteti v Ljubljani, kjer je leta 1996 diplomirala z odliko in nato leta 1999 opravila \xc5\xa1e dr\xc5\xbeavni pravni\xc5\xa1ki izpit._NEWLINE_Sprva je bila Katarina Kresal zaposlena kot sodna pripravnica na Vi\xc5\xa1jem sodi\xc5\xa1\xc4\x8du v Ljubljani, nato pa je kot svetovalka za gospodarske spore delala na ljubljanskem Okro\xc5\xbenem sodi\xc5\xa1\xc4\x8du. Kasneje je kot pravnica delovala v Kapitalski dru\xc5\xbebi ter zatem \xc5\xa1e v danes razpu\xc5\xa1\xc4\x8denem Western Wireless International, ameri\xc5\xa1kem podjetju s sede\xc5\xbeem v Ljubljani. Od leta 2003 je delala kot odvetnica v odvetni\xc5\xa1ki pisarni Mira Senice. Ukvarjala se je z gospodarskim, korporacijskim, ste\xc4\x8dajnim in avtorskim pravom. Leta 2005 je postala namestnica \xc5\xa1efa pisarne ter vodja oddelka za gospodarske in mednarodne zadeve._NEWLINE_Kresalova je bila 30. junija 2007 z 287 delegatskimi glasovi od 329 veljavnih glasov izvoljena za predsednico Liberalne demokracije Slovenije, pri \xc4\x8demer je premagala edinega protikandidata Matja\xc5\xbea \xc5\xa0vagana. Po izvolitvi se je tudi zaposlila na LDS. Maja 2008 je bila na kongresu v Belfastu izvoljena za podpredsednico Liberalne internacionale. Istega leta je iz\xc5\xa1la njena knjiga Leto v politiki, kjer so objavljene njene kolumne, besedila, intervjuji in govori. 28. maja 2011 je bila na kongresu LDS ponovno izvoljena za predsednico stranke; zadnjo je glasovalo 216 delegatov, medtem ko je za edinega protikandidata Bla\xc5\xbea Kav\xc4\x8di\xc4\x8da glasovalo 127 delegatov._NEWLINE_Na volitvah leta 2008 je bila izvoljena za poslanko Dr\xc5\xbeavnega zbora RS, a mesta ni zasedla; v parlamentu jo je nadomestil Anton Anderli\xc4\x8d (nadomestiti bi jo moral Dra\xc5\xa1ko Veselinovi\xc4\x8d, a se je slednji odpovedal mandatu)._NEWLINE_Leta 2012 je skupaj z Ale\xc5\xa1em Zalarjem ustanovila Evropski center za re\xc5\xa1evanje sporov (ECDR). Center strankam ponuja storitve alternativnega re\xc5\xa1evanja sporov v gospodarskih, potro\xc5\xa1ni\xc5\xa1kih, civilnih, dru\xc5\xbeinskih, delovnih in drugih sporih ter deluje tudi mednarodno.\n_START_SECTION_\nMinistrica za notranje zadeve\n_START_PARAGRAPH_\n21. novembra 2008 jo je Dr\xc5\xbeavni zbor RS potrdil za notranjo ministrico. 24. novembra istega leta je Kresalova s primopredajo prevzela MNZ od svojega predhodnika Dragutina Mateta._NEWLINE_V \xc4\x8dasu ministrovanja je prestala tudi dve parlamentarni interpelaciji: prvo so 23. februarja 2009 vlo\xc5\xbeili poslanci SDS zaradi njenega ravnanja glede izbrisanih (na obravnavi 1. aprila 2009 ni dobila zadostne podpore), medtem ko so drugo 23. februarja 2010 vlo\xc5\xbeili poslanci SDS, SLS in SNS zaradi njenega delovanja v aferi Bari\xc4\x8devi\xc4\x8d in glede najema prostorov za Nacionalni preiskovalni urad (NPU) (interpelacija je bila zavrnjena 21. aprila 2010)._NEWLINE_9. avgusta 2011 je Ra\xc4\x8dunsko sodi\xc5\xa1\xc4\x8de Republike Slovenije podalo revizijsko poro\xc4\x8dilo Zagotavljanje poslovnih prostorov za potrebe Ministrstva za notranje zadeve, v katerem je podalo negativno mnenje glede najema stavbe za NPU (kateri je bil sklenjen v \xc4\x8dasu ministrovanja Kresalove), kot tudi negativno mnenje glede najema t. i. Matejeve pala\xc4\x8de za potrebe MNZ (v \xc4\x8dasu 8. vlade pod ministrom Matejom). Kresalova je isti dan ponudila odstop Pahorju, ki pa ga slednji ni sprejel. Naslednji dan je Komisija za prepre\xc4\x8devanje korupcije Republike Slovenije izdala na\xc4\x8delni mnenji glede postopka najema stavbe NPU, pri \xc4\x8demer je ugotovila koruptivno dejanje. Kresalova je nato, kljub temu da se ne strinja z mnenjem protikorupcijske komisije, isti dan (10. avgusta) nepreklicno odstopila. Isto\xc4\x8dasno je napovedala tudi, da bo od\xc5\xa1la po strankarsko zaupnico. Je prva politi\xc4\x8darka (oz. politik), ki je v zgodovini samostojne Slovenije odstopila iz svojega polo\xc5\xbeaja zaradi suma korupcije._NEWLINE_19. avgusta je Borut Pahor, predsednik Vlade Republike Slovenije Dr\xc5\xbeavni zbor RS seznanil z odstopom Kresalove, s \xc4\x8dimer je bila tudi formalno razre\xc5\xa1ena s polo\xc5\xbeaja; do imenovanja njenega naslednika pa \xc5\xa1e vedno opravlja teko\xc4\x8de zadeve._NEWLINE_24. avgusta je od\xc5\xa1la po zaupnico na svet stranke LDS, kateri ji je soglasno podal zaupnico; hkrati je napovedala to\xc5\xbebo proti odlo\xc4\x8ditvi protikorupcijske komisije. 2. septembra je Kresalovi prenehala tudi funkcija poslanke. Na dr\xc5\xbeavnozborskih volitvah leta 2011 je kandidirala kot poslanka na listi svoje stranke, vendar se stranka ni uvrstila v parlament.\n_START_SECTION_\nDrugo\n_START_PARAGRAPH_\n28. novembra 2009 je od revije Obrazi prejela naziv Politi\xc4\x8dni obraz leta 2009, 12. januarja 2010 pa je od revije Jana prejela naziv Slovenka leta 2009._NEWLINE_14. marca 2010 je bila Katarina Kresal potnik v vozilu Audi A8, ki je po poro\xc4\x8danju \xc5\xbdurnal24 vozilo hitreje kot 200 km/h v smeri Ferneti\xc4\x8dev brez policijskih lu\xc4\x8di. Omejitev je bila 130 km/h. Avtomobil se je ustavil \xc5\xa1ele po 30 km lova. Policist, ki je vozil, je dobil kazen 460 evrov in 6 kazenskih to\xc4\x8dk. 2. aprila 2010 je policija sporo\xc4\x8dila, da prese\xc5\xbeena hitrost ni bila vi\xc5\xa1ja od 166 km/h. Katarina Kresal je dejala, da se ni zavedala hitrosti. Kazen ni bila nikoli pla\xc4\x8dana in original video posnetka zasledovanja je policija\xc2\xa0\xc2\xbbizgubila\xc2\xab.'